የዶክተር ነጋሶ ጊዳዳ የቀብር ሥርዓት በወታደራዊ የክብር አጀብ ይፈጸማል
አዲስ አበባ፡- የቀድሞ የኢፌዴሪ ፕሬዚዳንት ዶክተር ነጋሶ ጊዳዳ የቀብር ሥነ ሥርዓታቸው የወታደራዊ የክብር አጀብ እንዲደረግ፣ በቀጣይ በሚወሰነው ቀን መሰረት የአንድ ቀን የብሄራዊ የኀዘን ቀን በመላው አገሪቱ እንዲታወጅና የቀብር ሥነ ሥርዓቱ ወጪ በፌዴራል መንግሥት እንዲሸፈን የቀረበውን የውሳኔ ሃሳብ ምክር ቤቱ አጸደቀ። የህዝብ ተወካዮች ምክር ቤት 4ኛ ዓመት 5ኛ ልዩ ስብሰባ የቀድሞ የሪፐብሊኩ ፕሬዚዳንት ዶክተር ነጋሶ ጊዳዳ የቀብር ሥነ ሥርዓታቸውን አስመልክቶ የቀረበውን የውሳኔ ሀሳብ መርምሮ አጽድቋል። ዶክተር ነጋሶ የአገራቸው የፖለቲካና የዴሞክራሲ ስርዓት ሁሉን በሚጠቅምና በተሻለ ደረጃ እንዲገኝ ከወጣትነታቸው ጀምሮ በግልና ከጓደኞቻቸው ጋር እንቅስቃሴዎች ሲያደርጉ የቆዩ መሆናቸውም ተመልክቷል። በመንግሥት አመራርነትም በሚኒስትርና በፕሬዚዳንትነት እንዲሁም በህዝብ ተወካዮች ምክር ቤት አባል በመሆን ጭምር ህዝብን እንዳገለገሉ ተጠቁሟል። የእርሳቸውን ውለታና ሥራዎች በአንድ በኩል እንዲታወቁና እንዲጠበቁ ለማድረግ በሌላ በኩልም ተተኪው ትውልድ ከእኚህ ኢትዮጵያዊ መሪ ልምድና እውቀት በመቅሰም አገሩን የሚጠቅምበት አስተሳሰብና ስርዓት ማረጋገጥ እንደሚገባም ተገልጿል።አዲስ ዘመን ቅዳሜ ሚያዝያ  26/2011  በዘላለም ግዛው 